Hei, denne artikkelen er over ett år gammel og kan inneholde utdatert informasjon

(Dagbladet): Storbritannia er i sjokk etter at Labour-representant Jo Cox (41) i går brutalt ble drept like før et velgermøte i sin egen velgerkrets i West Yorkshire. Nå viser det seg at den antatte gjerningsmannen har tilknytning til en nynazistisk organisasjon, ifølge Southern Poverty Law Center.

SORG: Parlamentsmedlem Rachel Reeves sørger på stedet i småbyen Birstall der Jo Cox ble drept. Foto: Andrew Maccaren / Zuma / NTB Scanpix Vis mer

Cox ble både skutt og knivstukket på gata, og gjerningsmannen skal ha ropt «Sett Storbritannia først!» minst to ganger før angrepet, ifølge BBC News.

Britain First er også navnet på et høyreekstremt parti, og det spekuleres på om utropet var en hentydning til det.

Hvit makt

Den drapssiktede, 52-årige Thomas Mair, har ifølge den antirasistiske menneskerettsgruppa i lengre tid pleid nær kontakt med National Alliance, en amerikansk gruppering som er kjent for å fremme hvit makt og dyrking av Adolf Hitler.

Ifølge Southern Poverty Law Center bestilte den siktede 52-åringen i 1999 ei håndbok i hvordan man lager et håndvåpen fra National Alliance, og kjøpte også bøker om eksplosiver.

Daily Telegraph skriver at Mair også abonnerte på bladet S.A. Patriot, utgitt av den sørafrikanske pro-apartheidgruppa White Rhino Club, som har markert seg mot multikulturalisme og «ekspansiv islam».

MINNESEREMONI: Folk fra lokalsamfunnet deltok i en minneseremoni for Cox i den lokale kirkai Birstall. Foto: Jon Super / EPA / NTB Scanpix Vis mer

Tilbaketrukket

52-åringen jobber som gartner og beskrives som tilbaketrukket, men med stor omsorg for sin mor. Han bor i en tomannsbolig i nærheten av drapsstedet, boligen delte han med sin bestemor fram til hennes død, skriver The Guardian.

Han har også en halvbror av blandet etnisk opphav, Duane St. Louis (41). St. Louis, som plutselig så Mair pågrepet på TV, stiller seg uforstående til at 42-åringen skal ha begått et hatdrap.

Halvbroren forteller at Mair i en årrekke har utført veldedig arbeid for handikappede skolebarn og aldri har uttrykt rasistiske holdinger. 52-åringen hadde også stor omsorg for sin mor, som han jevnlig gjorde innkjøp for. Seinest onsdag hjalp han henne med TV-en, forteller St. Louis.

Psykiske problemer

I 2011 sto Mair fram i lokalavisa Huddersfield Daily Examiner og fortalte at han hadde begynt med veldedig arbeid gjennom et dagsenter for voksne med psykiske problemer.

- Jeg kan oppriktig si at dette har hjulpet meg mer enn all verdens psykoterapi og medisiner, sa han den gang.

Cox' enkemann Brendan offentliggjorde i går kveld en erklæring, der han skriver at «i dag er begynnelsen på et nytt kapittel i vårt liv».

«Jeg og Jos venner og familie vil arbeide hvert øyeblikk av våre liv for å elske og oppdra barna våre, og for å bekjempe hatet som drepte Jo», skriver han ifølge Telegraph.

Støtteerklæringene fra hele verden fortsetter å strømme inn. Hillary Clinton sier i en erklæring at «vi må ære Jo Cox - ved bekjempe hat i alle dets former», skriver Sky News.

Drapet på Cox kommer midt i innspurten foran folkeavstemningen om Storbritannias medlemskap i EU. All valgkamp er midlertidig stoppet som følge av hendelsen.